משלחת של 14 חוקרים, סטודנטים ומרצים ממרכז שאול לננו מדעים וננו טכנולוגיה באונ' תל אביב, לקחה חלק משמעותי בסדרת אירועים לאומיים שנערכה בסין בסימן ננו מדע וננו טכנולוגיה. חברי המשלחת הישראלית הציגו את החידושים האחרונים במחקר הננו טכנולוגיה והננו מדעים הישראלי, דנו באספקטים השונים של התחום - ביוטכנולוגיה, סביבה וננו רפואה, והכל תוך העלאת סוגיות בינ״ל חשובות בתחום ויצירת שיתופי פעולה לימודיים מחקריים בין ישראל לבין וסין.
הכנס הבינאלומי ChinaNANO השמיני במספר, אשר התקיים בבייג'ין, היה אירוע הדגל של שבוע הננו הסיני. במסגרת הכינוס נפגשו בכירים רבים מקרב קהילת הננו מדע והטכנולוגיה העולמית, ביניהם, חוקרים, מדענים, תורמים, ארגונים ממשלתיים וחברות עסקיות, במטרה להביא לפריצות דרך מדעיות, לקדם פיתוחים בענפי התעשייה השונים ולייצר הזדמנויות ואתגרים חדשים. הכנס כלל כ-1,000 משתתפים מרחבי העולם ובמסגרתו נערכו מושבים ייחודיים בתחום הננו טכנולוגיה על מנת לעורר דיאלוג בנושאים המתפתחים בתחום, לטפח רשת אקדמית עסקית וליצור שיתופי פעולה עתידיים. כמו כן, כנס זה שם לו למטרה לעודד מדענים צעירים לשתף את מחקריהם ולצבור חשיפה בתחום.
הפורום שהתקיים באונ' צ'ינגוואחה בבייג'ינג דן בשיתופי הפעולה המדעיים והמחקריים בין אונ' ת"א לאונ' צ'ינגוואחה, לצורך תיחזוק והעמקת הפעילות המחקרית המשותפת בין שתי האוניברסיטאות בתחום הננו מדעים והננו טכנולוגיה. במסגרת הפורום, סטודנטים משתי האוניברסיטאות בילו יחד במעבדות לצורך שיתוף פעולה מדעי. בנוסף- חברי המשלחת ערכו סיור מקיף באונ' צ'ינגחוואה וסיירו בין השאר במחלקה להנדסה כימית ובמעבדות האונ', בחממה הטכנולוגית- GHDDI שהוקמה בשיתוף אונ' צ'ינגחוואה ושותפים מהתעשייה כמו בוסטון סיינטיפיק ובמכון שוורצמן המטפח מנהיגים צעירים המשמשים כגשר בין סין לשאר העולם, זאת באמצעות תכנית מלגות יוקרתית המכשירה מדי שנה 200 צעירים מוכשרים מכל העולם.
במהלך המפגש, המתקיים בסין בפעם הרביעית ברציפות, נערכו הרצאות רבות של חוקרים מסין ומאוניברסיטאות שונות בישראל אשר דנו במחקרים חדשניים ופורצי דרך בתחום, זאת לצורך יצירת שיתופי פעולה עתידיים בין חוקרים ישראלים לחוקרים מסין. ההרצאות התפרשו על פני נישות שונות בתחום בין אם מדובר בביו כימיה, מערכות יעילות למסירת תרופות או הדמיות מולקולריות. בין הדוברים הרבים, בלטו הרצאות מרתקות של חוקרים וסטודנטים מהמרכז לננו טכנולוגיה וננו מדעים באונ' ת"א, ביניהם: רועי פרץ- דוקטורנט של פרופ' הדס ממן שדן בהפקת חומר ננו- צלולוז; פרופ' אמיר בוג- הציג הערכה מהירה של אלקטרומגנטיים פוטנציאלים לצורך חישובי קוונטיים; ד"ר נטליה פרוינד הציגה את מחקרה לטיפול חדש בנגיף HIV על בסיס נוגדנים חדשניים; דניאל שם טוב- דוקטורנט של פרופ' מיכאל גוזין, הרצה בנושא חומרים אנרגטיים; זוהר ארנון - דוקטורנט של פרופ' אהוד גזית הרצה על יצירה של תרכובות פולימרים אורגניות.
"שרשרת אירועי הננו שהתקיימו בסין מהווים הזדמנות טובה לחיזוק שיתוף הפעולה בין המרכז לננו מדע וננו טכנולוגיה באונ' ת"א עם סין ועם מדינות נוספות ולהתוודע למחקרים חדשניים ופורצי דרך הנערכים בתחום. אירועים כאלו מאפשרים לנו להביא לידי ביטוי את עבודת המחקר החדשנית המתקיימת בישראל בתחום הננו טכנולוגיה". אומר יובל קופיץ, ראש השת"פ הבינלאומי במרכז הננו מדע והננו טכנולוגיה של אוניברסיטת תל אביב ומנהל משותף של מרכז XIN. "בנוסף לכנס, חברי משלחת אונ' ת"א התארחו באונ' צ'ינגחוואה בבייג'ין, במסגרת פורום XINעל מנת להרחיב ולהעמיק את שיתוף הפעולה המדעי בין שתי האוניברסיטאות. במהלך הסיור, גיבשו חברי המשלחות תכנית לימודית עתידית לצורך פיתוח טכנולוגיות עתידיות וצירוף סטודנטים ומדענים חדשים לפעילות המשותפת בין שני הצדדים הטומנת בחובה מיזמים חדשניים פורצי דרך. ככל שיתווספו יותר חוקרים צעירים ומוכשרים, כך נוכל לפתח תשתית מדעית מלאה לצורך פיתוחים חדשניים וקיום מחקרים פורצי דרך בתחום הננו מדעים וננו טכנולוגיה על כל האספקטים המשתמעים מכך".